
Ut  emitterem  hanc  orationem,  plurimum  apud 
me  valuit  gravissimorum  et  doctissimorum  viro¬ 
rum  sententia  et  auctoritas,  qui,  postquam  audi¬ 
vissent  eam,  ut  id  facerem  hortati  sunt,  tum  quod 
res  gestas  commemoraret,  quarum  iam  nunc  pauci 
testes  super  essent  et  quae  oblivioni  eripiendae 
viderentur,  tum  etiam  quod  ad  excitandos  et 
moderandos  iuniorum  animos  eam  aliquid  posse 
existimarent.  Accessit,  quod  permultos  nunc 
esse  iritelligerem ,  qui  de  orationibus  academicis, 
latino  sermone  habendis ,  hanc  animo  induxerint 
opinionem,  ut  hoc  genus  omne  leve  quiddam  et 
nugatorium  esse,  magna  superbia  contenderent. 
A  quibus  ego  quoniam  ita  dissentio,  ut  latine  scri¬ 
bendi  ac  disserendi  necessitatem,  omnibus,  qui 
se  aliquid  in  Academia  docere  profitentur,  impo¬ 
sitam,  firmissimum  literarum,  quae  humaniores 
I dicuntur,  praesidium  esse  arbitrer;  occasionem, 
hanc  sententiam  publice  declarandi ,  amittere 
nolui.  Sicut  enim  corporis  vita  regitur  et  conti¬ 
netur  animo,  ita  communi  fundamento  et  vinculo 
opus  est  literis,  ne  sub  multitudine  rerum  infinita 
fcorruant  earumque  membra  disiecta  languescant 

et  pereant.  Igitur  qui  ab  imperitis  manibus  dirui 
atque  dilapidari  patiuntur  fundamenta  haec  anti¬ 
qua,  quibus  nova  substruere  non  queunt,  ii 
caveant,  ne,  praesentis  utilitatis  umbra  quadam 
decepti,  rem  publicam  literarum  labefactatam  et 
perturbatam  relinquant  posteritati.  Qui  vero  con¬ 
temnunt  haec  studia ,  aut  contemnere  se  simulant, 
ii  comprimant  saltem  invidiae  et  contumeliae 
voces  nobisque  permittant,  ut,  quem  fructum 
inde  percepisse  nobis  videmur  ipsi ,  eiusdem  etiam 
alios  participes  reddere  conemur! 


* 


REGIS  POTENTISSIMI  LEGATE  PERILLUSTRIS 

ET  GENEROSISSIME 

RECTOR  ACADEMIAE  MAGNIFICE, 

GRATIOSI  MEDICORUM  ORD.  DECANE  MAXIME  SPECTABILIS, 
PROCONSUL  SPLENDIDISSIME,  CURATORES  NOSOCOMII  AMPLIS¬ 
SIMI  ,  CIYIUM  AB  URBE  DELEGATORUM  PRAESES  GRAVISSIME, 
VIRI  SUMME  REVERENDI ,  ILLUSTRES ,  IURE  CONSULTISSIMI, 
EXCELLENTISSIMI,  EXPERIENTISSIMI  ,  DOCTISSIMI, 
FAUTORES  ET  PATRONI  PIE  COLENDI, 
COMMILITONES  ORNATISSIMI *  *). 

Saepe  me  cum  ipse  efc  cum  aequalibus  amicisque  meis 
reputavi:  quid  cogitaturi  et  dicturi  essent  patres  et  prae¬ 
ceptores  nostri,  si  redire  ad  superos  et  in  hodierno 
literarum  lumine  versari  ipsis  liceret.  Etenim  haud 
mediocrem  credo  fore  eorum  admirationem ,  si  mutatam 
et  propemodum  conversam  rerum  omnium  formam  con¬ 
spicerent,  si  doctrinae  fontes  mirifice  amplificatos  eiusque 
rivulos  novos  quoquoversus  conductos  invenirent,  deni¬ 
que  si  tot  novis  ad  ipsam  vitam  quotidianam  commodis 

■■■■  ■'  rmmmmm  *m  ■  umi  »  mi.  n  ■  .  - 

*)  Solennitatis  initium  ac  finem  obtinuerunt  chori  vocalis  Thomani 
cantus,  quibus  modos  ad  hunc  finem  benevole  praescripserat 
Celeberrimus  D.  Felix  Mendelssohn-Bartholdy ,  musices  nunc  apud 
Lipsienses  moderator  meritissimus ,  et  quorum  verba  fuerunt 
loci  biblici;  Apoc.  14,  13:  Beati  mortui,  qui  in  Domino 
moriuntur  etc.  et  Dan.  12,  3:  Docti  autem  fulgebunt  quasi 
splendor  firmamenti  etc. 


nobiscuin  uti  possent!  Utinam  vero  huic  aetatis  nostrae 
splendori  par  esset  eiusdem  pietas,  modestia  et  mode¬ 
ratio,  utpote  quae  vix  virtutes  habentur  hodie,  sed 
ignaviae  et  imbecillitatis  indicia,  viro  indigna.  Sic,  ut 
exemplum  sumam  e  medicina,  alios  immoderatos  ac 
nimios  videmus  in  aestimandis  experimentis,  quae  in 
vivis  animalibus  capiuntur;  alios  felici  hodiernae  Physices 
et  Chemiae  successu  ita  inflatos  ac  tumidos,  ut  alto 
supercilio  despiciant  omnia ,  qua  numero ,  mensura  aut 
pondere  indagari  nequeunt.  Equidem  omnem  harum  rerum 
varietatem  ab  erudito  medico  non  degustandam  solum  ac 
delibandam,  sed  pertractandam  et  pernoscendam  penitus, 
neque  tamen  ab  iis,  qui  eam  unam  artem  amplectuntur, 
quam  profiteri  cupiunt,  reliquas  contemnendas  esse  censeo. 
Communem  vero  illius  vanitatis  et  arrogantiae  fontem  in 
Philosophiae  studio  neglecto  et  in  literarum  humaniorum 
contemptu  invenio,  quo  fit,  ut  a  multis  hodie  negligantur 
omnia ,  quae  non  incurrunt  in  sensus  i.  e,  quae  non  redo¬ 
lent  cultrum  anatomicum  aut  officinam  chemicam,  utque 
omnes,  qui  tractant  altiora,  id  est,  qui  ex  notis  et 
manifestis  ignota  et  recondita  eruere  et  construere  conan¬ 
tur  ,  inculti  et  imperiti  habeantur ,  si  non  ipsi  urant 
officinas  aut  mactent  cuniculos.  —  Pietatem  ac  debitam 
erga  maiores  reverentiam  desiderari  his  temporibus,  quae 
ex  ipsa  religionis  potestate  et  vinculo  communi  emanci¬ 
pari  cupiunt,  nemo  certe  mirabitur!  Sed  exempla  si  quis; 
quaerat,  ille  audiat  Germaniae  sic  dictae  iuvenilis,  sive* 
renatae  insana  convicia,  quibus  non  solum  veteribus  ac 
defunctis  detrahitur  auctoritas,  sed  viventes  adeo,  si  forte 
quadragesimum  annum  iam  emensi  fuerint,  inepti  ad 
res  qualescunque  gerendas  et  vix  vita  ac  lumine  digni 
proclamantur! 

Sed  quo  minus  ferenda  est  haec  impudentia  nefaria, 
eo  magis  laetemur,  ad  eam  quodammodo  expiandam 
exoptatissimam  occasionem  nobis  offerri  hodie.  Recolenda 
enim  est,  ipso  die  mortis  anniversario,  memoria  Viri 
Exc.  et  Exp.  Christiani  Martini  Kochii ,  primi  post 
hanc  scholam  conditam  in  ea  magistri,  eiusque  viduae, 
Christianae  Fridericae ,  e  gente  Jankia ,  quae  eidem 
scholae  testamento  legavit  sortem  qua  tuor  millium  impe¬ 
rialium,  idque  legatum  perpetuum  nominis  Kochiani 
monumentum  esse  voluit. 

Sed  aliam  quoque  ob  causam  hic  dies  tristissimae 
simul  ac  laetissimae  nobis  est  memoriae.  Quadragesimus 
enim  hodie  absolvitur  annus,  ex  quo,  hora  post  mediam 
i  noctem  prima,  infelici  incendio  deflagravit  id  ipsum 
aedilicium,  quod  hanc  splendidissimam  concionem  nunc 
amplectitur,  quod  quidem  infortunium,  per  se  tam  funestum, 
tamen  eo  vertit  D.  O.  M.,  ut  id  ipsum  scholae  clinicae 
condendae  fortissimum  praeberet  impulsum. 

Igitur ,  praemissa  huius  calamitatis  pia  et  seria  recor¬ 
datione,  ut  voluntati  supremae  legatricis  munificae  satis¬ 
fiat,  primum  b.  Kochii  vitam  et  merita  commemorabo, 
deinde  legati  rationem  et  usum  breviter  indicabo  et  tandem 
iure ,  quod  in  distribuendo  hoc  beneficio  mihi  concessum 
est,  utar. 

Parentibus  obscuris ,  sed  probis  et  honestis  editus  est 
Kochius  Vratislaviae,  anno  saeculi  praeteriti  52.  ibique 
prima  literarum  elementa  accepit  in  illustri  Gymnasio, 
quod  sub  nomine  Elisabethani  floret.  Satis  praeparatus, 
anno  aetatis  18  primum  in  Academiam  Halensem  se  con¬ 
tulit,  ubi  per  biennium  scholis  philosophicis  et  medicis 
interfuit.  Interea ,  quum  in  notitiam  Ludwigii  patris, 
Medicorum  Lipsiensium  t.  t.  Decani,  venisset,  huius  viri  > 

celeberrimi  auctoritate  commotus,  tunc  Lipsiam  adiit,  ut 
omnis  generis  bonas  artes  severius  tractaret,  et  haud  multo 
post,  eiusdem  Ludwigii  commendatione,  Stipendio  Syl- 
versteiniano  adiutus  est.  Praeter  Ludwigium  etiam  Io.  * 
Carol.  Gehlerum  patronum  coluit,  qui  non  solum  multis 
eum  beneficiis  cumulavit,  sed  etiam  filii  sui,  Gottingam 
abeuntis,  comitem  esse  iussit.  Inprimis  vero  Kappii , 
medici  apud  Lipsienses  olim  celeberrimi,  insigni  erga  eum 
benevolentia  factum  est,  ut  ab  arte  musica,  quam  publicis 
in  locis  profiteri  paupertate  sua  coactus  fuerat,  ad  assiduum 
artis  medicae  studium  revocaretur ,  et  ut  ab  eodem 
Kappio,  quum  hic  insignem  eius  in  literarum  cultu  diligen¬ 
tiam,  nec  non  morum  probitatem  animique  candorem  et 
ad  praestanda  quaevis,  quae  a  certo  socio  exspectari  solent 
officia,  promptitudinem  cognovisset,  adiutor  in  curationi¬ 
bus  privatis  adhiberetur.  Quae  autem  in  Kappio ,  qui 
Europam  omnem  fama  sua  impleverat,  fuerit  moderatio, 
quae  in  Kochio  nostro  modestia  ac  fides  vel  ex  eo  cogno¬ 
scendum  est,  quod  haec  inter  eos  consuetudo  et  amicitia  in 
annum  usque  duodecimum  perstiterit  et  tandem  matrimonio 
inter  Kochium  et  sororis  Kappii  filiam  confirmata  sit. 
Intra  hoc  tempus,  quidquid  otii  labores  practici  ei  relin¬ 
querent,  id  ad  varios  libros  et  libellos  edendos  adhibuit. 
Anno  1775  epistolam  emisit  de  bile,  ut  Nudovio,  medico 
Gedanensi,  summos  in  Philosophia  honores  gratularetur. 
Simili  occasione  commotus,  anno  1778  de  palpis  insecto¬ 
rum  scripsit  lingua  vernacula  et  epistolam  de  sede  hydro¬ 
celes.  Praeterea  notissimi  jjglygraphi,  Trnka  de  Krzowitz 
librum  de  rhachitide  adnotationibus  locupletavit,  versioni 
germanicae  adiectis.  Denique  hieutaudii  Anatomen  ex 
Gallica  et  Carol.  Bryanti  catalogum  plantarum  esculenta¬ 
rum  ex  anglica  lingua  transtulit,  cui  libro  etiam  alterum 


volumen  addidit,  ut  res  ab  auctore  omissas  suppleret, 
lura  magistri  legentis  et  quaevis  munera  academica 
ambiendi  obtinuit  anno  1789  publice  defensa  dissertatione 
de  bursis  tendinum  mucosis,  cuius  libelli  altera  parte,  de 
morbis  bursarum  tendinum  mucosarum,  feliciter  superato 
utroque  examine,  viam  ad  summos  in  arte  medica  honores 
sibi  aperuit  anno  1790. 

Sic  non,  ut  nunc  fieri  a  plerisque  videmus,  praecipiti 
cursu  per  Medicinae  campos  vagatus  est  Kochius ,  sed  per 
multos  annos ,  modica  sorte  contentus ,  in  eo  enixe  alia- 
boravit,  ut  egregiam  et  solidam  artis  medicae  scientiam  sibi 
compararet,  neque  avide  devoratam,  et  propterea  ut  plu¬ 
rimum  crudam ,  sed  probe  digestam  et  ad  usum  maturam 
doctrinae  copiam  in  publicum  proferret. 

Quod  nunc  secutum  est  decennium  in  vita  Kochii 
haud  dubie  fuit  felicissimum !  Non  solum  enim  eruditione 
sua  et  artis  peritia,  sed  etiam  humanitate  ac  probitate  sic 
sibi  conciliavit  omnium,  qui  eum  noverant  animos,  ut 
inter  medicos  Lipsienses ,  quorum  tunc  temporis  numera¬ 
bantur  circiter  sedecim,  post  Kadelbachium  et  Kappium 
\  mox  haberetur  primus.  Non  solum  autem  ad  aegrotorum 
salutem ,  verum  etiam  ad  studiosae  iuventutis  usum  doctri¬ 
nae  suae  copiam  referre  studuit.  Munus  enim  Prof.  Extr. 
auspicatus  (Progr.  de  febri  urticataLips.  1792),  insigni  cum 
audientium  applausu  Pathologiae  et  Therapiae  specialis  ele¬ 
menta  tradidit  nec  non  Examinatorium  instituit ,  quod  Ca- 
suisticum  vocari  solebat,  in  quo  casus  ab  ipso  observatos 
proponere  et  auditorum  ingenia  exercere  studuit  hoc  modo, 
ut,  praemissa  brevi  morbi  adumbratione,  ipse  aegroti 
i  partes  susciperet  et  discipulis  permitteret,  ut,  ipsum 
interrogando,  quidquid  ad  construendam  morbi  diagnosin, 
prognosin  et  medendi  rationem  deesset,  supplerent.  Sic 


factum  est,  ut  vir  ingenuus  et  ab  omni  fastu  et  fuco  inani 
prorsus  alienus  in  magno  esset  apud  omnes  honore  et 
tandem  a  suprema  curia,  quae  tunc  rebus  ecclesiasticis 
praeerat,  dignissimus  haberetur,  quem  scholae  clinicae, 
in  hac  Academia  condendae,  praeficeret. 

Qua  felici  et  rara  gravissimorum  virorum  concordia 
et  inprimis  quo  munifico  et  magnanimo  Senatus  Amplis¬ 
simi  Lipsiensis  sensu  res  eo  pervenerit,  ut  novae  discipli¬ 
nae  hoc  nosocomium  aperiretur ,  id  a  me  saepius  publice 
et  privatim  meritis  laudibus  celebratum  est.  Ad  excelsas 
beatorum  sedes  nunc  elati  sunt  omnes,  quorum  ingenio  et 
indefesso  labore  peractum  est  hoc  opus  arduum ,  in  quo 
cum  innumeris  difficultatibus,  inprimis  vero,  ut  in  re 
nova  fieri  solet,  cum  praeconcepta  opinione  dimicandum 
erat.  Sed  monumentum  illi  exegerunt  sibi  aere  perennius, 
quod  non  angustos  intra  huius  nosocomii  muros  reconditur, 
sed  splendorem  suam  in  patriam  emittit  omnem  eiusque 
manum  conservatricem  exspectat.  Et,  sicuti  Vos  ,  Audi¬ 
tores,  hodie  mecum  veneramini  pias  manes  Muelleri , 
magni  illius  et  fortissimi  Consulis,  divi  Platneri ,  medi¬ 
corum  Decani  tunc  perpetui,  Hansenorum  fratrum,  alio¬ 
rumque  quorum  auctoritas  tunc  silentium  imposuit  livori 
et  invidiae;  sic  post  saecula  hi  parietes  resonabunt  eorum 
nominibus ,  qui  sanctissimum  hoc  literarum  et  humanitatis 
templum  tueri,  amplificare  et  exornare  usque  studebunt. 

Sed  a  scholae  conditoribuus  redeundum  nunc  est  ad 
primum  eiusdem  magistrum ,  qui  munus  hoc  suum  auspi¬ 
catus  est  d.  29.  Apr.  1799  oratioue  aditiali,  praesente 
Ephoro,  Platnero  et  auditoribus,  inter  quos  me  ipsum 
casu  fuisse  primum,  qui  nomen  ei  dederit  et  schedulae 

V  « 

ad  hunc  finem  propositae  adscripserit,  grata  piaque  mente 
recordor. 


lam  vir  ille  egregius,  ea  qua  solebat  religione  ac 
fide,  quidquid  in  ipso  facultatis  et  ingenii  erat  huic  muneri 
laborioso  consecravit  et  ad  modum ,  qui  Kappio  suo  pla¬ 
cuerat  et  qui  tunc  placebat  multis,  tirones  ad  morbos 
explorandos  et  cognoscendos  instituit  nec  non  de  reme¬ 
diorum  virtutibus  disseruit  et  maniae  Brunonianae,  quae 
>  tunc  occupaverat  iuniorum  animos,  firmum  pectus  opposuit. 
Sed  oneri  ferendo  impares  erant  humeri  et  laborem  impro¬ 
bum  sequebatur  remissio  et  valetudo  infirma.  Sic  factum 
est,  ut  resistere  non  posset  Pneumoniae  gravissimae,  mox 
in  febrim  nervosam  conversae,  qua  correptus  est  quarto 
muneris  sui  anno,  ineunte  mense  Februarii,  utque  coelum 
cum  terra  commutaret  d,  12,  eiusdem  mensis  (hor.  7. 
vesp.)  *),  nemini  invisus  ,  a  suis  pie  desideratus,  cultus  et 
honoratus  ab  omnibus! 

Vidua  eius,  matrona  spectatissima,  septimo  post 
i  mariti  mortem  anno  iterum  nupta  est  Viro]  Illustri  et 
i  lureconsultissimo  lacoho  JFriderico  Keesio ,  supremae 
!  curiae  provincialis  et  Ordinis  Iureconsultorum  Assessori, 

I  Dynastae  in  agris  Zoebigker,  Proedel  et  Loesnig,  qui  non 
\  solum  propter  opulentiam  suam  in  ore  erat  omnium,  sed 
^  etiam  magnae  eruditionis  et  in  muneribus  publicis  admi¬ 
nistrandis  indefessae  diligentiae  laudem  insignem  sibi 
ri  promeruit.  Postquam  hoc  etiam  marito,  quocum  in 
I  duodecimum  usque  annum  felicissimum  ac  fortunatissi¬ 
mum  egerat  matrimonium,  morte  privata  esset,  id,  quod 
i  reliquum  erat  vitae  eo  impendere  studuit,  ut  opes,  quas 
largita  erat  fortuna,  sapienter  administraret  et  beneficia 
recte  collocaret  apud  egenos  et  miseros.  Et ,  quum  post 
|  aliquot  annos,  gravi  lapsu  afflicta,  meditaretur  testamentum. 


*)  8.  Leipz,,  Zeit.  1803.  No.  33.  p.  275. 


pietatem  suam  erga  primum  maritum  patefacere  studuit 
hoc  modo,  ut  partem  bonorum  ex  eius  haereditate 
acceptorum  in  commoda  rei  medicae  converteret.  Quum 
vero  in  hac  re  Viri  cordati  et  simul  iuris  periti  consilio 
indigeret,  fausto  certe  omine  secum  consociavit  Virum 
summe  Reverendum  et  Iureconsultissimum  Friederici , 
utriusque  luris  Doct.  et  Capituli  Wurcenensis  Capitularem, 
cuius  auctoritas  in  iure  dicendo  et  in  causis  agendis  valet 
plurimum  et  qui  animi,  ad  quaevis  humanitatis  officia  prae¬ 
standa  parati,  splendidissimum  documentum  exhibuit  eo, 
quod,  in  ipso  flore  aetatis  constitutus,  mensam  undevige- 
simam  in  Convictorio  nostro  duobus  locis  auxit,  quod 
insigne  beneficium  gratissimo  sensu  revereri  nunquam  de¬ 
sinet  Academia!  Atque  quum  Vir  splendidissimum,  cuius 
laudibus  ulterius  persequendis  abstinere  iubet  ipsius  vere¬ 
cundia,  pro  insigni,  qua  conspicuus  est  sagacitate,  et 
ipse  intelligeret  et  ab  aliis  cognosceret,  quibusnam  rei 
medicae  incommodis  prae  ceteris  succurrendum  esset ^ 
auctor  illi  suasorque  fuit,  ut  sortem  mille  imperialium 
legaret  fisco  viduarum  medicarum  Lipsiensium,  per  Expe- 
rientiss.  S achsium  [Coli,  et  amic.  coniunctiss.]  condito, 
alteramque  sortem  quatuor  millium  imperialium  Scholae 
clinicae,  eamque  hac  lege,  ut  vel  auditori,  vel  adiutori 
scholae ,  quem  moderator  eius ,  diligentiae  et  morum 
ratione  habita ,  dignum  hoc  beneficio  habiturus  esset ,  ex 
usuris  illius  quotannis  solverentur  centum  imperiales  et, 
quod  remaneret  inde,  ad  impensas  administrationis  adhi¬ 
beretur.  Reservatum  simul  est  in  testamento,  ut  in  his, 
si  quid  vel  mutare,  vel  distinctius  definire  placuerit,  id 
non  solum  testatrici  ipsi,  sed  etiam  summe  Reverendo 
Friederici ,  quem  illa  Executorem  testamenti  esse  voluit, 
liceret.  Ceterum  iussit,  ut  huic  dispositioni  in  perpetuam 

primi  mariti  memoriam  nomen  fundationis  Kochianae 
imponeretur  et  imago  Koehii ,  dono  adiuncta ,  in  audi¬ 
torio  scholae  suspenderetur* 

Hoc  testamentum  conditum  est  d.  10.  Februarii  1835, 
testatrix  vero  d.  3.  Augusti  eiusdem  anni  de  vita  decessit. 

lam  s.  Reverendus  Friederici,  postquam  sua  sponte 
dono  imaginis  adiecisset  collectionem  librorum  utilissimo¬ 
rum  e  relicta  Koehii  bibliotheca,  iure  Suo,  finem  legati 
distinctius  constituendi,  tam  liberaliter  usus  est,  ut  prius 
de  hac  re  consilia  conferret  meciirn.  Atque  quum  cogno¬ 
visset,  ex  aliquot  annis,-  me  suadente,  scholae  clinicae 
adiunctos  esse  duos  adintores  -  alumnos ,  eiusque  instituti 
iam  nunc  maximam  observari,  quum  in  scholae  rebus 
moderandis ,  tum  in  aegrorum  curatione  utilitatem ,  neque 
tamen  labori  diurno  ac  nocturno  par  adhuc  inventum  esse 
emolumentum;  facile  ab  eo  impetravi,  ut  fundationis  reditus 
inter  iUos  pariter  distribuerentur.  Simul  constitutum  est, 
ut  haec  distributio  fieret  ipso  die  mortis  anniversario,  habita 
{  oratione  in  memoriam  Koehii,  a  Moderatore  scholae  in 
j  auditorio  eius  recitanda,  utque  nomina  eorum,  quibus 
annuum  stipendium  decretum  esset,  in  Ephemeridibus  poli¬ 
ticis  Lipsiensibus  publice  commendarentur,  adiuncta  brevi, 

I  de  rebus  in  schola  hoc  anno  gestis,  narratione. 

Quod  consilium,  quum  probatum  esset  Regis  amico, 
qui  cultui  divino  et  rebus  ecclesiasticis  praefectus  est,  hodie 
i  primum  concelebranda  sunt  haec  sacra  anniversaria. 

Quare  proclamanda  et  in  hoc  splendidissimorum  viro- 
i  rum  consessu  inque  hac  florentissima  commilitonum  corona 
commendanda  nunc  sunt  nomina  eorum,  qui  beneficii 
}  Kochiani  primi  sunto  participes.  Funguntur  enim  nunc 
j  apud  nos  adiutorum  officio  praenobilissimi  iuvenes :  Her- 
mannus  Lessing ,  Saxo  -  montanus,  et  Guitielmus  Calhsen , 

Schlesvicensis ,  uterque  tam  avito  nominis  splendore  quam 
propria  virtute  conspicuus.  Alteri  enim  propatruus  fuit 
Gottholdus  Ephraim  Lessing ,  sidus  illud  et  immortale 
decus  Germaniae ,  ipse  vero  ingenium  ,  doctrinam ,  dexte¬ 
ritatem  ,  vigilantiam  et  promptitudinem  suam  per  decem 
nunc  menses  nobis  ita  probavit,  ut  'non  modo  laudem, 
verum  etiam  gratias  ei  decerneremus  publicas.  Alter  nepos 
est  celeberrimi  Professoris  Hafniensis,  cuius  nomen  in 
scholis  Chirurgorum  nunquam  est  interiturum,  et  filius 
supremi  Ephori  ecclesiarum  in  ducatu  Schlesvicensi ,  quo 
ipse  olim  in  hac  Academia  usus  sum  amico  certissimo  et 
ad  vitam  recte  instituendam  exemplo.  Quare,  quum  pater 
mihi  tradidisset  filium ,  ut  vitam  eius  academicam  mode- 
rarer,  paterno  eum  suscepi  animo  meaeque  familiae  adnu- 
meravi ,  quumque  ante  aliquot  menses  novus  adiutor 
eligendus  esset  in  rebus  chirurgicis ,  lubenter  consentiente 
Collega  amicissimo ,  Exp.  Kuhlio ,  dignum  eum  iudicavi, 
qui  huic  loco  praeficeretur.  His  igitur  stipendium  illud 
solutum  est  heri,  et  quidem  subtracta  ea  parte,  quae  de 
usuris  anni  praeteriti  debebatur  haeredibus  Keesianis,  ita 
ut  summa  pecuniae  solutae  esset  63  imperialium  et  6 
grossorum. 

Iam  vero  ab  his  rebus  terrestribus  sursum  elevemus, 
Auditores,  corda  nostra  ad  Deum  omnipotentem,  terrae 
coelique  moderatorem  eique  preces  offeramus  et  gratias 
supplices,  quod  prope  aedem  St.  Iacobi  literis  qnoque 
templum  constituit  sanctissimum,  in  quo  iuvenes  discendi 
ardore  inflammati  non  sterili  eruditionis  farragine  implen¬ 
tur,  sed  ad  mortalium  miseriam  leniendam  ac  depellen¬ 
dam  ipso  usu  instituuntur  ac  devoventur,  ut  ex  eo  prodeant 
in  vitam,  non  vana  sapientiae  opinione  turgidi  et  inflati, 
neque  viles  sui  qualiscunque  commodi  sectatores,  sed 

humanitatis  ministri  et  sacerdotes,  ad  vitam  ipsam  pro 
aliis  deponendam  educati  et  quotidie  parati.  —  Recolamus 
grata  piaque  mente  memoriam  et  merita  conditorum  scholae 
nostrae,  eorumque  omnium,  qui  post  illos  patrocinium 
eius  susceperunt,  inprimis  vero  Kochii  viduaeque  eius,  et, 
ut  molliter  ossa  cubent,  oremus.  Suscipiamus  pia  vota 
pro  patria  nostra  communi ,  pro  rege  potentissimo  et  pro 
omnibus,  qui  salutem  patriae  tuentur  ac  moderantur. 
Floreat  et  incrementum  perpetuum  capiat  haec  Academia 
cum  urbe,  quae  per  quatuor  saecula  hospitium  illi  praebuit, 
cum  Senatu  amplissimo,  cum  delegatis  civium  civibusque 
omnibus.  Conservet  Deus  Omnipotens  et  praesidio  suo 
tegat  hanc  domum ,  miseriae  et  egestatis  sacrum  refugium, 
cum  curatoribus  eius  incolisque  omnibus,  et  calamitatem 
qualemcunque  ab  ea  avertat  propitius,  simulque  proborum 
et  improborum  regat  animos  ad  commoda  eius  tuenda  et 
amplificanda;  Vos  vero  omnes.  Auditores,  quicunque 
praesentia  Vestra  hanc  solennitatem  ornare  voluistis,  ad 
seros  usque  annos  sospites  servet  atque  incolumes  et  omni¬ 
gena  felicitate  Vos  affluere  iubeat. 


DIXI. 


